
Z A P I S N I K
19. SEDNICE ODBORA ZA PRAVOSUĐE, DRŽAVNU UPRAVU
I LOKALNU SAMOUPRAVU,  ODRŽANE 11. MAJA 2026. GODINE

	Sednica je počela u 10,00 časova.

Sednicom je predsedavao dr Uglješa Mrdić, predsednik Odbora.

	Sednici su prisustvovali članovi Odbora: Dragan Nikolić, Jovan Palalić, Jasmina Palurović, Lidija Načić, Đorđe Komlenski, Risto Kostov, Nataša Milić Milaš, Ana Krstić, Aleksandar Ivanović i Verica Milanović.

	Sednici su  prisustvovali i: Nikola Bokan, zamenik člana Biljane Ilić Stošić i Boris Bajić, zamenik člana prof. dr Balinta Pastora. 

Sednici nisu prisustvovali članovi Odbora: Pavle Grbović, prof. dr Jelena Jerinić, Filip Tatalović, i Dejan Šulkić, kao ni njihovi zamenici.

Sednici Odbora je prisustvovao i narodni poslanik Miroslav Petrašinović, predlagač zakona.

Predsednik Odbora je, u skladu sa članom 72. stav 2. Poslovnika Narodne skupštine, obavestio članove i zamenike članova Odbora da je sednica sazvana u roku kraćem od roka predviđenog Poslovnikom, kako bi Odbor razmotrio predloge zakona o kojima će Narodna skupština raspravljati na sednici.

Predsednik Odbora je podsetio da je članom 48. stav 1. alineja četvrta propisano da Odbor za ustavna pitanja i zakonodavstvo razmatra, između ostalog, predlog zakona koji se odnosi na uređenje Ustavnog suda, postupak pred Ustavnim sudom i pravno dejstvo njegovih odluka, zbog čega, Odbor neće razmatrati Predlog zakona o izmenama i dopuni Zakona o Ustavnom sudu.

Predsednik Odbora je, u skladu sa članom 76. Poslovnika Narodne skupštine, predložio da Odbor obavi zajednički pretres o svim tačkama predloženog dnevnog reda, nakon čega bi pojedinačno glasao o svakoj tački, a članovi i zamenici članova Odbora su većinom glasova usvojili navedeni predlog. 

Članovi i zamenici članova Odbora su većinom glasova utvrdili sledeći

D n e v n i  r e d :

1. Razmatranje Predloga zakona o dopuni  Zakona o izboru predsednika Republike, koji je podneo narodni poslanik Miroslav Petrašinović (broj 013-1553/26 od 21. aprila 2026. godine), u načelu; 
2. Razmatranje Predloga zakona o izmenama i dopunama Zakona o izboru narodnih poslanika, koji je podneo narodni poslanik Miroslav Petrašinović (broj 013-1551/26 od 21. aprila 2026. godine), u načelu;
3. Razmatranje Predloga zakona o izmenama i dopunama  Zakona o lokalnim izborima, koji je podneo narodni poslanik Miroslav Petrašinović (broj 013-1552/26 od 21. aprila 2026. godine), u načelu.


OBJEDINjENA RASPRAVA – od 1. do 3. tačke: Razmatranje Predloga zakona o dopuni  Zakona o izboru predsednika Republike, koji je podneo narodni poslanik Miroslav Petrašinović (broj 013-1553/26 od 21. aprila 2026. godine), u načelu; Razmatranje Predloga zakona o izmenama i dopunama Zakona o izboru narodnih poslanika, koji je podneo narodni poslanik Miroslav Petrašinović (broj 013-1551/26 od 21. aprila 2026. godine), u načelu i Razmatranje Predloga zakona o izmenama i dopunama  Zakona o lokalnim izborima, koji je podneo narodni poslanik Miroslav Petrašinović (broj 013-1552/26 od 21. aprila 2026. godine), u načelu.
Predsednik Odbora se, pre nego što je  dao reč prelagaču zakona, još jednom zahvalio svim članovima Odbora koji su u prethodnoj nedelji učestvovali na četiri javna slušanja u Kragujevcu, Nišu, Novom Sadu i Beogradu i dali značajan doprinos u pripremi zakona koji su na dnevnom redu sednice Odbora i sednice Narodne skupštine.
Narodni poslanik Miroslav Petrašinović, predlagač zakona je u uvodnom izlaganju istakao da su predloženi zakoni plod šire aktivnosti koje je preduzela Vlada Republike Srbije u saradnji sa posmatračkom misijom OEBS-a nakon sprovedenih parlamentarnih izbora od 17. decembra 2023. godine i konačnog izveštaja ODIHR-a.
Izneo je da je deo preporuka ODIHR-a već implementiran u zakondavstvo Republike Srbije kroz izmene Zakon o jedinstvenom biračkom spisku.
Istakao je da je, u pogledu Predloga zakona o izmenama i dopunama Zakona o izboru narodnih poslanika, namera predlagača da se povećaju kapaciteti organa za sprovođenje izbora, tako što je predloženo da bi Republička izborna komisija (u daljem tekstu: RIK) bila zadužena za organizovanje i sprovođenje obuke za rad lica u izbornim organima srednjeg (gradske i opštinske komisije) i nižeg nivoa (birački odbori), a koja će morati da poseduju potvrdu o sprovedenoj obuci, izdatu od strane RIK-a na period važenja od tri godine. 
Rekao je da će RIK biti dužan da donese pravilnik o načinu i sitemu obuke lica za rad u organima za sprovođenje izbora u roku od tri meseca od stupanja na snagu Predloga zakona, kao i da će voditi javni registar lica koja su prošla obuku i stekla potvrdu za rad u organima za sprovođenje izbora.
Naveo je kao novinu da će jedan birač svojim potpisom moći da podrži veći broj izbornih lista, kako bi se građanima omogućio veći broj političkih opcija za glasanje.
Rekao je da je predloženo brisanje člana važećeg zakona koji je propisivao razloge zbog kojih izborne liste nisu mogle biti proglašene, dok se Predlogom zakona daje mogućnost nosiocu izborne liste da te nedostatke otkloni u određenom roku i da ponovo podnese urednu izbornu listu.
Ukazao je na promene koje se odnose i na izborne liste nacionalnih manjina, a koje se odnose na nazive tih izbornih lista, njihov upis u Registar političkih staranaka, koalicije stranaka nacionalnih manjina i grupe građana nacionalnih manjina.
U pogledu Predloga zakona o izmenama i dopunama  Zakona o lokalnim izborima izneo je da se izmene odnose na odredbe o gradskim i opštinskim izbornim komisijama i biračkim odborima, u pogledu njihove saradnje sa RIK-om, u vezi sa organizovanjem i sprovođenjem obuka lica koja učestvuju u organima za sprovođenje izbora, kao i na odredbe o zaštiti ličnih podataka od zloupotreba prilikom prikupljanja potpisa podrške za izborne liste.
Naveo je da se Predlogom zakona o dopuni  Zakona o izboru predsednika Republike samo definiše položaj članova biračkih odbora u pogledu pohađanja obuka za rad u organima za sprovođenje izbora.
Nakon uvodnog izlaganja u vezi sa svim tačkama dnevnog reda u okviru objedinjene rasprave, predsedavajući je otvorio raspravu u kojoj su učestvovali: . 

Alekasandar Ivanović je preložio da se predloženi zakoni povuku iz zakondodavne procedure zbog izostanka angažovanja Vlade Republike Srbije u njihovoj izradi, kao i zbog selektivne primene preporuka ODIHR-a, što za posledicu ima snižavanje poverenja građana u efikasnost predloženih izmena i dopuna.
Smatra da predložena mogućnost da birač svojim potpisom podrži veći broj izbornih lista ne odgovara trenutnom društveno-političkom kontektu, jer će dodatno povećati nepoverenje građana u izborni proces, a sve iz razloga kako bi se formirale lažne opozicione i manjinske liste radi dovođenja u zabludu birača, kao i radi povećanja članova u biračkim odborima vladajuće većine.
Naglasio je da način na koji se vrše imene izbornog zakonodavstva ne rešava postojeće probleme iz te oblasti, već produbljuje razlike u viđenju ispravnosti izbornog procesa.

Miroslav Petrašinović je naveo da je u predloženim zakonima naglasak stavljen na činjenje biračkih odbora u stalnom i proširenom sastavu klalifikovanim u sprovođenju izbora kroz jednoobrazne obuke.
Naglasio je da su sva predložena rešenja proizvod saradnje predlagača sa ODIHR-om, koji je dao saglasnost na način primene njegovih preporuka u izborno zakonodavstvo Republike Srbije.
Rekao je da je cilj predloženih izmena izbornih zakona prihvatanje rezultata izbora od strane svih učesnika na sledećim izborima.

Đorđe Komlenski izneo stav da bi do povećanja poverenja u izborni proces moglo da dođe ukoliko bi učesnici izbora koji nisu osvojili većinu glasova birača priznali izborne rezultate nakon njihovog zvaničnog objavljivanja. 
Naveo je da bi regulisanje pitanja statusa agenata stranog uticaja takođe doprinelo ispravnosti i transparentnosti izbornog procesa.
Ukazao je da bi trebalo u nekim narednim izmenama izbornih zakona preispitati pitanje prikupljanja potpisa za kandidovanje na izborima političkih stranaka koje su registrovane, kao i načiniti razlike između političih stranaka i udruženja građana u pogledu uslova za učešće na izborima.
Smatra da će se predloženim zakonima poboljšati izborni uslovi, naročito kroz profesionalizacuju biračkih odbora.
Predložio je da se preispita pitanje gubitka sertifikata svih članova biračkog odbora u slučaju poništenja izbora na pojedinom biračom mestu, jer smatra da članovima i zamenicima članova biračkih odbora koji su izdvojili mišljenje u odnosu na ostale zbog čije je odluke došlo do poništavanja glasanja na tom biračkom mestu ne treba da izgube licencu.

Verica Milanović  smatra da se predloženim zakonima ne menjaju, a kamoli poboljšavaju uslovi u kojima bi trebalo da se sprovedu izbori, već da se njima povećava kontrola trenutnih nosilaca vlasti nad izbornim procesom, kao i mogućnosti zloupotreba ovlašćenja koja predviđaju.
Istakla je da je zloupotrebljena preporuka ODIHR-a u vezi sa obukama članova i zamenika članova biračkih odbora, imajući u vidu da preporuke ne predviđaju izdavanje potvrda nakon završetka obuke, već da je cilj obuka podizanje znanja i spremnosti lica koja učestvuju u izbornom procesu.
Takođe smatra da se vrši zloupotreba preporuka ODIHR-a u vezi sa mogućnošću da birači svojim potpisom podrže kandidaturu većeg broja izbornih lista.
Navela je da postoji opasnost od zloupotrebe mogućnosti kandidaovanja izbornih lista nacionalnih manjina od strane grupe građana.

PRVA TAČKA: Razmatranje Predloga zakona o dopuni  Zakona o izboru predsednika Republike, koji je podneo narodni poslanik Miroslav Petrašinović (broj 013-1553/26 od 21. aprila 2026. godine), u načelu.
Kako se više niko nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o dopuni  Zakona o izboru predsednika Republike, koji je podneo narodni poslanik Miroslav Petrašinović, u načelu, kao i da za izvestioca Odbora na sednici Narodne skupštine, bude određen dr Uglješa Mrdić, predsednik Odbora.

Članovi i zamenici članova Odbora su većinom glasova usvojili ovaj predlog.

DRUGA TAČKA: Razmatranje Predloga zakona o izmenama i dopunama Zakona o izboru narodnih poslanika, koji je podneo narodni poslanik Miroslav Petrašinović (broj 013-1551/26 od 21. aprila 2026. godine), u načelu.
Kako se više niko nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmenama i dopunama Zakona o izboru narodnih poslanika, koji je podneo narodni poslanik Miroslav Petrašinović, u načelu, kao i da za izvestioca Odbora na sednici Narodne skupštine, bude određen dr Uglješa Mrdić, predsednik Odbora.

Članovi i zamenici članova Odbora su većinom glasova usvojili ovaj predlog.


TREĆA TAČKA: Razmatranje Predloga zakona o izmenama i dopunama  Zakona o lokalnim izborima, koji je podneo narodni poslanik Miroslav Petrašinović (broj 013-1552/26 od 21. aprila 2026. godine), u načelu.
Kako se više niko nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predloga zakona o izmenama i dopunama  Zakona o lokalnim izborima, koji je podneo narodni poslanik Miroslav Petrašinović, u načelu, kao i da za izvestioca Odbora na sednici Narodne skupštine, bude određen dr Uglješa Mrdić, predsednik Odbora.

Članovi i zamenici članova Odbora su većinom glasova usvojili ovaj predlog.



Sednica je završena u 11,06 časova.



 SEKRETAR  			                                                              PREDSEDNIK


Sanja Pecelj       			                                                dr Uglješa Mrdić





